钦定古今图书集成/明伦汇编/氏族典/第560卷 > 司马子如
## 钦定古今图书集成/明伦汇编/氏族典/第560卷 > 司马子如

按《北齐书司马子如传》，“子如字遵业，河内温人也。八
世祖模，晋司空、南阳王。模世子保，晋乱，出奔梁州，因
家焉。魏平姑臧，徙居于云中。父兴龙，魏鲁阳太守。子
如少机警，有口辩，好交游豪杰。孝昌中，北州沦陷，子
如南奔肆州，为尔朱荣所礼遇。永安初，封平遥县子。
荣以子如明辩，能说时事，数遣奉使诣阙，多称旨，进”
爵为侯。元颢入洛，人情离阻，以子如曾守邺城，颇有
恩信，乃令行相州事。颢平，征为金紫光禄大夫。尔朱
荣之诛，子如随荣妻子与尔朱世隆等走出京城。前
废帝以为侍中、骠骑大将军、仪同三司，进爵阳平郡
公。高祖入洛，子如遣使启贺，仍叙平生旧恩。寻追赴
京，以为大行台尚书，朝夕左右，参知军国，甚见信重。
子如性既豪爽，兼恃旧恩，簿领之务，与夺任情，公然
受纳，无所顾惮。兴和中，以为北道行台巡检，诸州守
令已下，委其黜陟。转尚书令，聚敛不息。世宗入辅，以
赃贿削官爵。未几，起行冀州事。子如能自厉政，甚有
声誉，发摘奸伪，寮吏畏服之。转行并州事，诏复官爵，
别封野王县男。齐受禅，以有翼赞之功，别封须昌县
公，寻除司空。子如，性滑稽，不治检裁，言戏秽亵，识者
非之。而事姊有礼，抚诸兄子慈笃，当时名士，并加钦
爱。拜太尉。寻以疾薨，谥文明。子消难嗣。